Vier ‘renosterstropers’ in NW aangekeerArgieffoto: SAPD / Facebook Vier vermeende renosterstropers is Dinsdagaand op ŉ wildsplaas naby Vryburg in Noordwes aangekeer. Kapt. Paul Ramaloko, provinsiale polisiewoordvoerder, het Donderdag gesê die verdagtes is omstreeks 21:00 op die plaas aangekeer voordat hulle na bewering ŉ renoster vir sy horing wou doodmaak. “Die boer het die vier verdagtes op sy plaas gesien en die polisie ontbied. Die vier is op die plaas in hegtenis geneem ná ŉ lang en uitgebreide soektog deur die Boshoek-polisie in samewerking met die Vryburg-honde-eenheid en die misdaadintelligensie-eenheid,” het Ramaloko gesê. Die verdagtes was in besit van ŉ jaggeweer, ammunisie, ŉ byl en ŉ saag. Die polisie het daarop beslag gelê. Hulle sal na verwagting Vrydag in die Morokweng-landdroshof verskyn op aanklagte van betreding, die rig van ŉ vuurwapen en poging om ŉ renoster te stroop.